CELEX: 52021PC0352
Language: el
Date: 2021-06-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για την προστασία του θαλάσσιου περιβάλλοντος του Βορειοανατολικού Ατλαντικού όσον αφορά την απόφαση σχετικά με την οριοθέτηση και τη σύσταση σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (ΘΠΠ NACES)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.6.2021
            COM(2021) 352 final
            2021/0173(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για την προστασία του θαλάσσιου περιβάλλοντος του Βορειοανατολικού Ατλαντικού όσον αφορά την απόφαση σχετικά με την οριοθέτηση και τη σύσταση σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (ΘΠΠ NACES)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην επιτροπή για την προστασία του θαλάσσιου περιβάλλοντος του Βορειοανατολικού Ατλαντικού σε σχέση με την προβλεπόμενη έκδοση απόφασης σχετικά με την οριοθέτηση και σύστασης σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (ΘΠΠ NACES) στο πλαίσιο της σύμβασης για την προστασία του θαλάσσιου περιβάλλοντος του Βορειοανατολικού Ατλαντικού (στο εξής: σύμβαση OSPAR).
            
            
               2.Πλαισιο της προτασης
            
            
               2.1.Η σύμβαση OSPAR
            
            
               Η σύμβαση OSPAR αποσκοπεί στην προστασία της θαλάσσιας ζώνης του Βορειοανατολικού Ατλαντικού από τις επιβλαβείς επιπτώσεις των ανθρώπινων δραστηριοτήτων, ώστε να διασφαλισθεί η ανθρώπινη υγεία, να διαφυλαχθούν τα θαλάσσια οικοσυστήματα και, εφόσον είναι δυνατόν, να αποκατασταθούν οι θαλάσσιες ζώνες που έχουν υποστεί τις συγκεκριμένες αρνητικές επιπτώσεις. Στη σύμβαση συμμετέχουν 16 συμβαλλόμενα μέρη: το Βέλγιο, η Δανία, η ΕΕ
                  1
               , η Φινλανδία, η Γαλλία, η Γερμανία, η Ισλανδία, η Ιρλανδία, οι Κάτω Χώρες, η Νορβηγία, η Πορτογαλία, η Ισπανία, η Σουηδία, το Ηνωμένο Βασίλειο, το Λουξεμβούργο και η Ελβετία. Η σύμβαση άνοιξε προς υπογραφή κατά την υπουργική σύνοδο των επιτροπών του Όσλο και των Παρισίων στις 22 Σεπτεμβρίου 1992 και τέθηκε σε ισχύ την 25η Μαρτίου 1998.
            
            
               2.2.Η επιτροπή OSPAR
            
            
               Η επιτροπή OSPAR (η οποία συστάθηκε δυνάμει του άρθρου 10 της σύμβασης) αποτελείται από αντιπροσώπους κάθε συμβαλλόμενου μέρους· συνεδριάζει σε τακτά χρονικά διαστήματα ή εκτάκτως, ανά πάσα στιγμή, όταν συντρέχουν ειδικοί λόγοι. Η επιτροπή OSPAR έχει ως αποστολή να εποπτεύει την εφαρμογή της σύμβασης και εν γένει να εξετάζει την κατάσταση της θαλάσσιας ζώνης, την αποτελεσματικότητα των εγκριθέντων μέτρων, τις προτεραιότητες και την ανάγκη λήψης οποιουδήποτε συμπληρωματικού ή άλλου μέτρου.
            
            
               Σύμφωνα με το άρθρο 20 της σύμβασης, κάθε συμβαλλόμενο μέρος διαθέτει μία ψήφο στην επιτροπή. Η ΕΕ διαθέτει αριθμό ψήφων ισοδύναμο με τον αριθμό των κρατών μελών της που έχουν υπογράψει τη σύμβαση. Η ΕΕ δεν μπορεί να ασκήσει το δικαίωμα ψήφου της στις περιπτώσεις που τα κράτη μέλη της ασκούν το δικό τους και αντιστρόφως. 
            
            
               Σύμφωνα με το άρθρο 15 παράγραφος 3 της σύμβασης, η επιτροπή εγκρίνει τροποποιήσεις της σύμβασης εφόσον κατά τη σχετική ψηφοφορία επιτευχθεί ομοφωνία των συμβαλλομένων μερών.
            
            
               2.3.Οι προς έκδοση πράξεις της επιτροπής OSPAR
            
            
               Την 1η Οκτωβρίου 2021, κατά τη διάρκεια του υπουργικού τμήματος της ετήσιας συνεδρίασής της, η επιτροπή OSPAR πρόκειται να εκδώσει απόφαση σχετικά με την οριοθέτηση και σύσταση σχετικά με τη διαχείριση της ΘΠΠ NACES (στο εξής: προβλεπόμενες πράξεις).
            
            
               Η προβλεπόμενη απόφαση OSPAR για την οριοθέτηση καθορίζει τη ΘΠΠ NACES αναφέροντας τις γεωγραφικές συντεταγμένες (γεωγραφικό πλάτος/μήκος) των ορίων της. Η προβλεπόμενη σύσταση OSPAR σχετικά με τη διαχείριση της ΘΠΠ NACES έχει ως στόχο να καθοδηγήσει τα συμβαλλόμενα μέρη της OSPAR στη θέσπιση μέτρων για την προστασία και τη διατήρηση των θαλάσσιων πτηνών και των οικοσυστημάτων, συμπεριλαμβανομένης της βιοποικιλότητάς τους, καθώς και διαδικασιών που θα στηρίζουν τους εν λόγω πληθυσμούς σύμφωνα με τους γενικούς και ειδικούς στόχους διατήρησης που καθορίζονται στο παράρτημα της εν λόγω σύστασης.
            
            
               Οι συνοδευτικές επιστημονικές αναλύσεις, οι οποίες έχουν ολοκληρωθεί και επισημαίνουν τη σημασία της περιοχής αυτής ως τόπου αναζήτησης τροφής για τα θαλάσσια πτηνά, παρουσιάζονται σε αναλυτικό έγγραφο που δημοσιεύτηκε τον Δεκέμβριο του 2020
                  2
               . Εάν καθοριστεί, η προτεινόμενη ΘΠΠ θα είναι η μεγαλύτερη ΘΠΠ στο δίκτυο OSPAR, που θα καλύπτει σχεδόν 600 000 km² (περιοχή μεγέθους Γαλλίας), και θα καταστεί η όγδοη συλλογικά ορισθείσα ΘΠΠ στην περιοχή πέραν της εθνικής δικαιοδοσίας εντός της θαλάσσιας περιοχής OSPAR.
            
            
               3.Θέση που πρέπει να ληφθεί εξ ονόματος της Ενωσης
            
            
               Η ανάγκη προστασίας της θαλάσσιας βιοποικιλότητας και των οικοσυστημάτων, μεταξύ άλλων και στις θαλάσσιες περιοχές πέραν της εθνικής δικαιοδοσίας, έχει αναγνωριστεί επανειλημμένα. Στα συμπεράσματα του Συμβουλίου σχετικά με την ανακοίνωση της Επιτροπής με τίτλο «Στρατηγική της ΕΕ για τη βιοποικιλότητα με ορίζοντα το 2030 — Επαναφορά της φύσης στη ζωή μας», του Οκτωβρίου 2020, ζητείται προσέγγιση υψηλής φιλοδοξίας κατά τη 15η διάσκεψη των μερών της σύμβασης για τη βιολογική ποικιλότητα, επικροτείται ο στόχος της προστασίας τουλάχιστον του 30 % της θαλάσσιας περιοχής της ΕΕ, εκ των οποίων το ένα τρίτο προστατεύεται αυστηρά, αντιπροσωπεύοντας το 10 % της θάλασσας της ΕΕ. Στα συμπεράσματα τονίζεται επίσης ότι πρόκειται για στόχο που πρέπει να επιτευχθεί συλλογικά από τα κράτη μέλη και αναγνωρίζεται η επείγουσα ανάγκη να ενταθούν οι προσπάθειες για τη διασφάλιση της αποτελεσματικής διαχείρισης όλων των προστατευόμενων περιοχών, τον καθορισμό σαφών στόχων και μέτρων διατήρησης, καθώς και την κατάλληλη παρακολούθηση και ενίσχυσή τους. Επιπλέον, τονίζεται η σημασία της αναζήτησης συνεργειών και παράλληλων οφελών με πολυμερείς περιβαλλοντικές συμφωνίες που σχετίζονται με τη βιοποικιλότητα, όπως η OSPAR, και της ενσωμάτωσης των προβληματισμών και των στόχων για τη βιοποικιλότητα στις σχετικές διεθνείς και περιφερειακές διαδικασίες. Στο πλαίσιο αυτό, τα συμπεράσματα επιβεβαιώνουν τη στήριξη της ΕΕ για τη σύναψη φιλόδοξης, νομικά δεσμευτικής διεθνούς συμφωνίας σχετικά με τη θαλάσσια βιοποικιλότητα σε περιοχές πέραν της εθνικής δικαιοδοσίας (BBNJ) στο πλαίσιο της Σύμβασης των Ηνωμένων Εθνών για το Δίκαιο της Θάλασσας (UNCLOS), το 2021. Τέλος, επαναλαμβάνεται η στήριξη της ΕΕ για τον χαρακτηρισμό τριών μεγάλων θαλάσσιων προστατευόμενων περιοχών στον Νότιο Ωκεανό στο πλαίσιο της Επιτροπής για τη διατήρηση της θαλάσσιας χλωρίδας και πανίδας της Ανταρκτικής.
            
            
               Ενόψει της υπουργικής συνόδου της OSPAR τον προσεχή Οκτώβριο, η λήψη θέσης από την Ένωση είναι αναγκαία διότι η προβλεπόμενη απόφαση OSPAR για την οριοθέτηση, η οποία πρόκειται να εγκριθεί μαζί με τη σύσταση για τη διαχείριση της ΘΠΠ, αποτελεί νομικά δεσμευτικό κείμενο. Ακόμη και αν η σύσταση δεν είναι νομικά δεσμευτική, προτείνεται η θέση της Ένωσης να καλύπτει και τις δύο «προβλεπόμενες πράξεις» λόγω του γεγονότος ότι συνδέονται στενά μεταξύ τους. Δεδομένου ότι θα διευκολύνουν την υλοποίηση των διεθνών δεσμεύσεων και φιλοδοξιών της ΕΕ και θα βελτιώσουν την προστασία του περιβάλλοντος, προτείνεται να υποστηρίξει η Ένωση την έκδοση της απόφασης και της σύστασης.
            
            
               4.Νομικη βαση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων διεθνούς δικαίου που διέπουν το εκάστοτε όργανο. 
            
            
               4.1.2.Εφαρμογή στην προκειμένη περίπτωση
            
            
               Η επιτροπή OSPAR είναι όργανο που έχει συσταθεί με συμφωνία, και συγκεκριμένα τη σύμβαση OSPAR.
            
            
               Η απόφαση την οποία καλείται να εκδώσει η επιτροπή OSPAR συνιστά πράξη που παράγει έννομα αποτελέσματα, διότι όλες οι αποφάσεις της OSPAR είναι νομικά δεσμευτικές για τα συμβαλλόμενα μέρη, σύμφωνα με τη σύμβαση OSPAR (άρθρο 13 παράγραφος 2). Μολονότι οι συστάσεις δεν είναι νομικά δεσμευτικές, στην παρούσα περίπτωση, η σύσταση OSPAR σχετικά με τη διαχείριση της ΘΠΠ NACES συνδέεται στενά με την απόφαση της OSPAR για την οριοθέτηση και, ως εκ τούτου, είναι σκόπιμο να καλυφθούν από την ίδια θέση της Ένωσης.
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της σύμβασης CAMLR.
            
            
               Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης σχετίζονται με την προστασία του περιβάλλοντος.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.
            
            
               4.3.Συμπέρασμα
            
            
               Νομική βάση της προτεινόμενης απόφασης θα πρέπει να είναι το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0173 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για την προστασία του θαλάσσιου περιβάλλοντος του Βορειοανατολικού Ατλαντικού όσον αφορά την απόφαση σχετικά με την οριοθέτηση και τη σύσταση σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (ΘΠΠ NACES)
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση για την προστασία του θαλάσσιου περιβάλλοντος του Βορειοανατολικού Ατλαντικού
                  3
                (στο εξής: σύμβαση), της οποίας η Ένωση είναι συμβαλλόμενο μέρος, τέθηκε σε ισχύ στις 25 Μαρτίου 1998.
            
            
               (2)Σύμφωνα με το άρθρο 10 παράγραφος 3 της σύμβασης, η επιτροπή που έχει συσταθεί βάσει του άρθρου 10 παράγραφος 1 της σύμβασης (στο εξής: επιτροπή OSPAR) μπορεί να εκδίδει αποφάσεις και συστάσεις σύμφωνα με το άρθρο 13 της σύμβασης.
            
            
               (3)Η επιτροπή OSPAR, κατά την 24η σύνοδο/συνεδρίασή της, την 1η Οκτωβρίου 2021, πρόκειται να εκδώσει απόφαση σχετικά με την οριοθέτηση και σύσταση σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (στο εξής: ΘΠΠ NACES).
            
            
               (4)Η προβλεπόμενη απόφαση της επιτροπής OSPAR καθορίζει τη ΘΠΠ NACES αναφέροντας τα όριά της.
            
            
               (5)Η προβλεπόμενη σύσταση της επιτροπής OSPAR έχει ως στόχο να καθοδηγήσει τα συμβαλλόμενα μέρη στις δράσεις τους και στη θέσπιση μέτρων για την επίτευξη των στόχων διατήρησης που καθορίζονται στο παράρτημα της σύστασης.
            
            
               (6)Υπάρχει στενή σχέση μεταξύ των δύο προβλεπόμενων πράξεων της επιτροπής OSPAR και, ως εκ τούτου, είναι σκόπιμο να καλυφθούν από την ίδια θέση της Ένωσης.
            
            
               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής OSPAR, δεδομένου ότι η απόφαση που θα ληφθεί από αυτήν θα είναι δεσμευτική για την Ένωση.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην 24η σύνοδο/συνεδρίαση της επιτροπής OSPAR είναι να υποστηρίξει την έκδοση της απόφασης σχετικά με την οριοθέτηση και της σύστασης σχετικά με τη διαχείριση της θαλάσσιας προστατευόμενης περιοχής του ρεύματος του Βόρειου Ατλαντικού και του θαλάσσιου όρους Εβλάνοφ (ΘΠΠ NACES).
            
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 98/249/ΕΚ του Συμβουλίου, της 7ης Οκτωβρίου 1997, σχετικά με τη σύναψη, εξ ονόματος της Κοινότητας, της σύμβασης για την προστασία του θαλάσσιου περιβάλλοντος του Βορειοανατολικού Ατλαντικού (ΕΕ L 104 της 3.4.1998, σ. 1).
               
               
                  
                     (2)
                  
                        
                  https://www.ospar.org/documents?v=43885
                   
               
               
                  
                     (3)
                  
                        ΕΕ L 104 της 3.4.1998, σ. 2.